Dayton
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Dayton er en by i USA i delstaten Ohio. Den ligger ved Great Miami River, 75 km nord for Cincinnati. Byen har 140 371 innbyggere, og danner en større byregion (metropolitan area) med 803 416 innbyggere (US Census, 2017). Folketallet har siden 1960-årene gått tilbake i selve byen, etter 1970 også i regionen sett under ett.
Dayton er et betydelig handels- og industrisenter. Sammen med forsvars- og romfartsindustrien står helsetjenester for mye av Dayton-områdets økonomi. Her ligger blant annet Air Force Institute of Technology og National Museum of the United States Air Force. Flere universiteter og høyskoler finnes innen byregionen, blant annet det katolske University of Dayton (1850) og Wright State University (1967). Byen har flere museer og eget symfoniorkester.Dayton ble grunnlagt i 1805. Byggingen av Miami-kanalen til Cincinnati (1829) og Eriekanalen (1825) stimulerte byens vekst. Byen var sentrum for sørstatssympatisører («Copperheads») under den amerikanske borgerkrigen. Dayton ble påført store flomskader i 1913. En omfattende byfornyelse av sentrumsområdet ble påbegynt i 1970-årene. For øvrig er byen også kjent for Dayton-avtalen av 1995 for fred i Bosnia-Hercegovina etter borgerkrigen der. Les mer i Store norske leksikon USA Ohio Litteratur United States Census Bureau, QuickFacts: Dayton city, Ohio